Ġerusalemm bħal dielja mejta U ġietni l-kelma tal-Mulej u qalli: "O bniedem, x'inhu l-ħatab tad-dielja, aħjar mill-bqija tal-ħatab, iż-żarġun li hemm fost is-siġar tal-foresta? Forsi jieħdu l-injam minnu, biex jagħmlu minnu xi biċċa xogħol? Forsi jieħdu minnu xi kavilja għad-dendil? Ara, jitfgħuh fin-nar għall-ħruq, u trufu t-tnejn jikolhom in-nar, u n-nofs ukoll jinħaraq. U meta n-nofs ikun maħruq ukoll, jista' jiswa għal xi xogħol? Ara, meta kien għadu sħiħ, ma kien jiswa għal ebda xogħol. Kemm inqas issa, li kielu n-nar u qerdu, jista' jsir xogħol minnu? Għalhekk dan jgħid Sidi l-Mulej: Bħalma l-ħatab tad-dielja, fost il-ħatab tal-foresta, jien nitfgħu fin-nar għall-ħruq, hekk nitlaq lin-nies ta' Ġerusalemm. Indawwar wiċċi kontrihom; min-nar ħarġu, u n-nar għad jikkunsmahom. U tkunu tafu li jien il-Mulej, meta jien indawwar wiċċi kontrihom. U nagħmel ħerba mill-pajjiż talli kisru l-kelma li taw," oraklu tal-Mulej.